བོད་ཀྱི་སྐར་རྩིས་

སྐར་རྩིས་སམ་རྩིས་རིག་ནི་ཕྱི་ནང་གཞན་གསུམ་སྟོན་པའི་དཔལ་དུས་འཁོར་རྒྱུད་ལས་གསུངས་པའི་སྐར་རྩིས་ཀྱི་རྣམ་པར་བཞག་པ་ལ།བོད་ཀྱི་མཁས་པ་རྣམས་ཀྱིས་ལེགས་པར་བརྟགས་ཤིང་དཔྱད་དེ་གཏན་ལ་ཕབ་པའི་རྩིས་ལ་བོད་རྩིས་ཞེས་གྲགས།རྒྱ་ནག་གི་རྩིས་ལས་བསྒྱུར་བ་ལ་བོད་རང་གི་ལུགས་སུ་བཅོས་ཏེ་རང་སའི་གནས་ཚུལ་མཐུན་པར་གཏན་ལ་ཕབ་པ་ལ་རྒྱ་རྩིས་ཞེས་གྲགས་པ་བཅས་སོ།། །།

དེ་ལ་འདིར་གཞན་དག་རྗེས་སུ་འཛིན་པའི་རིག་གནས་མཆོག་གི་ཡ་གྱལ་སྐར་རྩིས་རིག་པར་ལོ་ངོ་ཉིས་སྟོང་ལྷག་གི་ལོ་རྒྱུས་ལྡན་ཞིང་། རང་རེའི་མེས་པོ་གོང་མ་རྣམས་ཀྱིས་གནས་ཀྱི་སྐར་མ་ལ་བརྟག་པའི་རྩིས་དང་།  བར་སྣང་སྤྲིན་དང་རླུང་།  འདབ་ཆགས་དང་ས་གཞིའི་རྩི་ཤིང་།  མཚོ་དང་ཆབ་རོམ་སོགས་ལ་བརྟག་པའི་རྩིས་སྣ་ཚོགས་ཞིབ་འཇུག་དང་བེད་སྤྱོད་བྱས་ཏེ་རིམ་པར་གོང་འཕེལ་བྱུང་དུ་བཏང་།  བོད་ཀྱི་སྐར་རྩིས་རིག་པ་འདི་ནི་ཁུངས་དང་ལྡན་པ་ཡིན་ཏེ།  དུས་འཁོར་རྩ་རྒྱུད་དང་བསྡུས་རྒྱུད་གཉིས་གཙོ་བོ་ཡིན་ལ།  གཞན་ཡང་རྡོ་རྗེ་མཁའ་འགྲོའི་རྒྱུད།  དབྱངས་འཆར་གྱི་རྒྱུད། མིག་བཅུ་གཉིས་བའི་མདོ། སྟག་རྣའི་རྟོག་བརྗོད། ཉི་མའི་སྙིང་བོ་མདོ་སོགས་མདོ་རྒྱུད་མང་པོ་དང་། འགྲེལ་ཆེན་དྲི་མེད་འོད། བསྡུས་རྒྱུད་འགྲེལ་བ་དྲི་མེད་འོད་ནི་རིགས་ལྡན་པད་མ་དཀར་པོས་མཛད་པ་དང་།  ཕྱག་རྡོར་སྟོད་འགྲེལ། དུས་ཀྱི་འཁོར་ལོའི་རྩིས་ཀྱི་མན་ངག་ཅེས་བྱ་བ་སོགས་རྒྱ་གཞུང་བསྟན་བཅོས་དུ་མ་ཡོད། 

བོད་གཞུང་ལ་མཚོན་ན་ཡང་། ཀརྨ་སྐུ་ཕྲེང་གསུམ་པའི་རབ་བྱུང་རྡོ་རྗེའི་རྩིས་ཀུན་ལས་བཏུས་པ།  བུ་སྟོན་ཐམས་ཅད་མཁྱེན་པའི་རྩིས་གཞུང་མཁས་བ་དགའ་བྱེད།  མཁས་གྲུབ་རྗེའི་དུས་འཁོར་ཊཱིཀ་བཤད་དེ་ཉིད་སྣང་བ།  གྲ་ཕུག་པ་ལྷུན་གྲུབ་རྒྱ་མཚོའི་རྩིས་གཞུབ་པད་དཀར་ཞལ་ལུང་མ་བུ། མཁས་གྲུབ་ནོར་བཟང་རྒྱ་མཚོའི་དུས་འཁོར་སྤྱི་དོན་དྲི་མེད་འོད་རྒྱན།  སྨིན་གླིང་ལོ་ཆེན་ངྷརྨ་ཤཱིའི་ཉིན་བྱེད་སྣང་བ། སྡེ་སྲིད་སངས་རྒྱས་རྒྱ་མཚོའི་བེེ་དཀར་པོ་མ་བུ།  ཕྱག་མཛོད་གསུང་རབ་ཀྱི་རྩིས་གཞུང་རིགས་ལྡན་སྙིང་ཐིག    བྲག་དགོན་བསྟན་པ་རབ་རྒྱས་ཀྱི་རྩིས་གཞུང་རིགས་ལྡན་མཆོད་པའི་འོད་སྣང་།  བདེ་ཆེན་སྤྲུལ་སྐུལ་བློ་བཟང་ཆོས་འཕེལ་རྒྱ་མཚོའི་རྩིས་གཞུང་དཔྱོད་ལྡན་ཡིད་ཀྱི་དགའ་སྟོན།   མཁས་དབང་ཚེ་བརྟན་ཞབས་དྲུང་ཚང་གི་སྐར་རྩིས་གཞུང་བསྡུས་མིའུ་ཐུང་སྒྱུ་མའི་གོམ་འགྲོས།  མཁས་དབང་དམུ་དགེ་བསམ་གཏན་ཚང་གི་རིགས་ལྡན་མཆོད་པའི་མེ་ཏོག དགེ་བའི་བཤེས་གཉེན་ཆེན་པོ་༧་རྩིས་རམས་པ་བསམ་འགྲུབ་རྒྱ་མཚོ་མཆོག་གིས་ཁོང་གིས་བརྩམས་པའི་སྐར་རྩིས་ཀུན་འདུས་ནོར་བུ། རྗེ་བསམ་གྲུབ་རྒྱ་མཚོའི་འཇམ་དབྱངས་དགྱེས་པའི་མཆོད་སྤྲིན་དང་སྐར་རྩིས་ཀུན་འདུས་ནོར་བུ་ལ་སོགས་པས་གཙོར་མཚོན་པའི་སྐར་རྩིས་ཀྱི་ཁུངས་ཤིག་ཏུ་མང་ངོ་།།